mag. Božidar Lednik

**Delničarstvo zaposlenih**

**Zgodba o uspehu na primeru koncerna Voestalpine AG Linz**

*V tem kratkem prispevku predstavljamo zgodbo o uspehu in tudi dolgoročni uspešnosti delavskega delničarstva, ki je vsekakor lahko zelo poučna tudi v zvezi z aktualno slovensko privatizacijo državnega premoženja. Gre za primer koncerna Voestalpine AG Linz, v katerem ugotavljajo, da so prav zaposleni delničarji njihova glavna konkurenčna prednost.*

Koncern Voestalpine AG s sedežem v Linzu, Avstrija[[1]](#footnote-1), je **globalno podjetje na področju jeklarstva**. V poslovnem letu 2013/2014 je imelo 48.113 zaposlenih in je ustvarilo 11, 228 mrd evrov prometa in ob tem imelo 1,383 mrd evrov EBITDA. Ima 500 podjetij v 50 deželah, na petih kontinentih. Lastniška struktura koncerna je:

Raffeisenbank Oberöstereich Invest Gmbh <15%

**Voestalpine družba pooblaščenka zaposlenih delničarjev 14%[[2]](#footnote-2)**

Oberbank AG 7,8%

Norgen > 5%

Ostalo so **razpršeni delničarji**.

Koncern kotira na borzi od leta 1995. V letu 2000 je tedanja avstrijska vlada pristopila k **masovni privatizaciji državnega premoženja** in tako je bil v prodaji tudi njen delež v Voestalpini. Širile so se govorice, da bo delež kupil kanadski milijarder Frank Stronach. Zgodil se je preobrat. Zaposleni so ustanovili **»družbo pooblaščenko«** ( Mitarbeiterstiftung) in skupaj z bankama Raiffeisen Landesbank in Oberbank pridobili stabilno jedro lastništva, ki traja še danes.

**Zaposlenih delničarjev** je danes 21.900 v vseh 53 podjetjih Voestalpine v Avstriji in okoli 1.400 zaposlenih v 64 podjetjih v drugih državah. Skupaj imajo 22,5 mio delnic, združenih v družbi pooblaščenki (Mitarbeiterbeteiligung Privatstiftung), kar pomeni 13,1 % vseh glasovalnih pravic. Poleg tega upravlja družba pooblaščenka še z 1,7 mio (1 %) zasebnih delnic zaposlenih, kar skupaj predstavlja **14,1 % glasovalnih pravic**.

V Voestalpini poudarjajo, da so prav **zaposleni delničarji njihova konkurenčna prednost**. Pa tudi obratno, zaposleni delničarji imajo ekonomske koristi: tisti, ki so bili že od vsega začetka zraven, to je od leta 2000, so pridobili na vrednosti delnic, ki so zrasle od 8 na 31 evrov. K temu je potrebno dodati še 4 % letnega donosa na delnice.

Avstrijska zakonodaja iz leta 2000 predvideva, da se v okviru kolektivnih pogodb, **del vsakokratnega zvišanja plač uporabi za izgradnjo delničarstva zaposlenih** ter da se **del dodatka za uspešnost podjetja izplačuje v delnicah**. Pridobitev delnic v vrednosti do 1450 evrov na leto je oproščena davka na dohodek in prosta socialnih prispevkov. Poleg tega lahko podjetje prispeva posamezniku četrtino zneska, ki ga sam nameni za nakup delnic podjetja. Običajno zaposleni za namen letno porabijo od 300 do 2500 evrov.

Povsem drugačna zgodba se je odvila v delu prvotne Voestalpine – industrijska oprema (VA tech.). Ta je bila leta 2004 prevzeta s strani Siemensa. Ko je vstopil v solastništvo Mitsubishi Heavy Industries je postavil pogoj, **znižanje zaposlenih za četrtino, to je za 490 ljudi.**

V Avstriji se upravičeno sprašujejo, zakaj se podoben model kot pri Voestalpine ne uporabi ob prodaji avstrijskega Telekoma, namesto da se ga prodaja mehiškemu milijarderju Carlosu Slimu.

Kar samo se vsiljuje vprašanje, **zakaj v Sloveniji nismo izpeljali niti enega nakupa z udeležbo zaposlenih v številnih podjetjih**, ki so bila prodana ob stečaju ali pa sedaj, ko poteka intenziven proces privatizacije državne lastnine. Vsaj stranke, ki imajo v imenu »socialna demokracija« ali pa »levica«, bi se lahko kaj naučile pri sosedih.

1. www.voestalpine.com//Mitarbeiterbeteiligung-in-der-voestalpine [↑](#footnote-ref-1)
2. Voestalpine Mitarbeiterbeteiligung Privatstiftung upravlja z delnicami zaposlenih podobno kot naše družbe pooblaščenke. [↑](#footnote-ref-2)